**ACORD SOBRE ELS COMPROMISOS QUE S’HAN D’ASSUMIR PER FER UNA TESI DOCTORAL A LA UNIVERSITAT DE BARCELONA**

Fer la tesi doctoral en un dels programes de doctorat de la Universitat de Barcelona comporta el compromís d’una pluralitat de persones: l’investigador o la investigadora en formació, el tutor o tutora, els directors de tesi doctoral i, en darrera instància, la persona que presideix la comissió acadèmica d’aquest programa de doctorat. Aquests compromisos es manifesten en el moment que es fa la matrícula al programa corresponent.

L’investigador o la investigadora en formació, el tutor o tutora i el director o directora es comprometen a col·laborar mútuament per assolir les diferents fases vinculades al desenvolupament de la tesi doctoral: la presentació del pla de recerca, la presentació del pla de formació, el seguiment i l’avaluació anual, l’elaboració de la tesi doctoral i, finalment, la defensa, d’acord amb els procediments i els terminis que estableix la normativa aplicable. La col·laboració es basa en els principis de llibertat, democràcia, justícia, igualtat i solidaritat, que preveu l’article 4 del Decret 246/2003, de 8 d’octubre, pel qual s’aprova l’Estatut de la Universitat de Barcelona, i se’n té especialment present l’apartat *b*, sobre la igualtat de tots els universitaris, els quals no poden ser objecte de cap discriminació per raó de sexe, gènere, identitat, orientació ni qualsevol altra circumstància particular, personal o social, i als quals s’han d’aplicar els principis d’igualtat de tracte i oportunitats, així com de mèrit i capacitat.

Ni els directors ni el/la tutor/a que signen aquest acord tenen vincle matrimonial o situació de fet assimilable ni parentesc de consanguinitat dins del quart grau o d’afinitat dins del segon grau amb l’investigador o la investigadora en formació.

Les persones signants d’aquest acord coneixen la normativa referent als estudis de doctorat de la Universitat de Barcelona, els deures de bona praxi recollits en els codis ètics i de bones pràctiques vigents en recerca de la Universitat de Barcelona, la Instrucció de la Vicerectora de Doctorat, Personal Investigador en Formació i Atracció de Talent referent a la Guia per a la correcta identificació de l’autoria i la filiació institucional en les publicacions científiques de la Universitat de Barcelona, i els protocols relatius als diferents tipus d’assetjament i conductes masclistes i a la Llei 3/2022, de 24 de febrer, de convivència universitària. També coneixen el Pla d’igualtat de la Universitat de Barcelona, que es facilita als investigadors en formació com a part de la documentació del programa de doctorat.

La signatura del present acord implica una sèrie d’obligacions específiques, que es detallen a continuació.

**I. Obligacions de** **, com a tutor o tutora**

1. **Informar** del funcionament del programa de doctorat.

2. **Seguir** regularment el pla de recerca, així com el document d’activitats del doctorand o doctoranda.

3. **Vetllar** per la interacció satisfactòria de l’investigador o la investigadora en formació amb la Comissió Acadèmica del programa de doctorat.

4. Dur a terme totes les funcions que s’especifiquen en el Reglament de règim intern de l’Escola de Doctorat de la Universitat de Barcelona i la Normativa reguladora del doctorat a la Universitat de Barcelona.

**II. Obligacions de      , com a director o directora de la tesi doctoral**

1. **Procurar** l’accés de l’investigador o la investigadora en formació als recursos per poder desenvolupar el pla de recerca d’acord amb els criteris d’una recerca de qualitat.

2. **Contrastar** el pla inicial i el desenvolupament efectiu d’aquest pla amb l’investigador o la investigadora en formació, periòdicament i amb regularitat:       (opcionalment, es pot concretar la regularitat). Aquesta obligació inclou procurar que l’investigador o la investigadora en formació vagi guanyant autonomia al llarg del projecte i incorpori competències proactives.

3. **Procurar** la màxima qualitat científica del pla de recerca en el camp de      , amb un caràcter original, formador i innovador; que es pugui dur a terme en els termes que hagi proposat l’investigador o la investigadora en formació, i també que sigui coherent amb la línia de recerca a la qual es vincula.

4. **Revisar** regularment el document d’activitats del doctorand o doctoranda, i exercir totes les funcions que especifiquen el Reglament de règim intern de l’Escola de Doctorat de la Universitat de Barcelona i la Normativa reguladora del doctorat a la Universitat de Barcelona. Consegüentment, la dedicació del director o directora es reconeix d’acord amb la normativa vigent de la Universitat de Barcelona.

5. **Vetllar** pel compliment dels codis ètics i de bones pràctiques i la Instrucció de la Vicerectora de Doctorat, Personal Investigador en Formació i Atracció de Talent referent a la Guia per a la correcta identificació de l’autoria i la filiació institucional en les publicacions científiques de la Universitat de Barcelona.

6. **Respectar** el Pla d’igualtat vigent de la Universitat de Barcelona, especialment pel que fa a la implementació efectiva de la conciliació, i la guia de bones pràctiques de la Universitat de Barcelona per a la direcció d’una tesi doctoral.

**III. Dedicació i obligacions de      , com a investigador o investigadora en formació**

La dedicació és de       (temps parcial / temps complet), en virtut de l’acord de la Comissió Acadèmica del programa de doctorat. La durada màxima dels estudis de doctorat és de       (quatre anys a temps complet / set anys a temps parcial; en cas de tenir un grau de discapacitat acreditat igual o superior al 33 %, la durada màxima és de sis anys a temps complet i de nou anys a temps parcial), a comptar des de la data que es formalitza l’admissió de l’investigador o la investigadora en formació en el programa (primera matrícula de tutela acadèmica) i fins a la data de sol·licitud de dipòsit de la tesi doctoral.

Les obligacions que se’n deriven són les següents:

1. **Formalitzar** la matrícula cada curs acadèmic, en els terminis establerts en el calendari; presentar el pla de recerca i el pla de formació en el termini establert, i desenvolupar els estudis de doctorat en el marc de la normativa aplicable, mitjançant el seguiment i l’avaluació anual del pla de recerca i l’elaboració de les activitats formatives indicades pel director o directora, d’acord amb els compromisos fixats en aquest document.

2. **Informar** regularment el director o directora de l’evolució del treball, els resultats obtinguts i els problemes que se li puguin plantejar en dur-lo a terme, i observar els comentaris que li faci el director o directora.

3. **Actuar** d’acord amb els principis de la Comissió de Bioètica de la Universitat de Barcelona des de l’inici del pla de recerca, que cal sotmetre al dictamen de la Comissió, si és necessari, ([ub.edu/comissiobioetica](http://www.ub.edu/comissiobioetica/)), i adequar-lo al Codi de bones pràctiques en recerca, el Codi de bones pràctiques de l’Escola de Doctorat i el Codi ètic de bones pràctiques de la Universitat de Barcelona.

4. **Evitar** el plagi i respectar els principis de la propietat intel·lectual.

5. **Mantenir en secret** les dades i informacions que poden tenir la consideració d’informació confidencial i que el director o directora de la tesi, el tutor o tutora o qualsevol altre membre de l’equip investigador en què està integrat li proporcionin o revelin d’una manera oral, escrita o gràfica o per qualsevol altre mitjà, i no revelar, comunicar, cedir o divulgar a tercers cap informació que hi faci referència, de manera que tota la informació obtinguda s’ha d’utilitzar exclusivament amb objecte de fer la tesi doctoral.

6. **No revelar cap informació** del grup de recerca en què participa sense haver obtingut, d’una manera expressa i per escrit, l’autorització del director o directora de tesi doctoral o del tutor o tutora. En tot cas, si escau, l’investigador o la investigadora en formació es pot acollir al procediment especial per autoritzar la lectura de tesis doctorals sotmeses a processos de protecció o transferència de tecnologia o coneixement que estableix la normativa reguladora. L’investigador o investigadora en formació està obligat a signar els compromisos de confidencialitat que li requereixin els directors de la tesi doctoral, els grups de recerca o el tutor o tutora.

El compromís de confidencialitat i secret continua en vigor i és vinculant després que hagi finalitzat la relació administrativa o laboral entre l’investigador o la investigadora en formació i la Universitat de Barcelona.

Les persones signants acorden que el criteri sobre l’ordre de les signatures en les publicacions derivades de la tesi doctoral és el següent:      , tot respectant el que regulen la Normativa de doctorat de la Universitat de Barcelona i la de les comissions acadèmiques dels programes.

**IV. Entrada en vigor del compromís**

Els compromisos inclosos en aquest acord produeixen efectes des de la data de la signatura. L’acord queda sense efecte en cas d’incompliment d’alguna de les obligacions esmentades o de les que deriven de les normatives sobre doctorat de la Universitat de Barcelona, i també en cas de resolució ferma en un procediment d’expedient acadèmic o disciplinari per les conductes previstes en els protocols de la Universitat de Barcelona per erradicar l’assetjament i altres formes de violència i discriminació.

Barcelona,       d       de 20

|  |  |  |
| --- | --- | --- |
| Investigador / Investigadora en formació  [signatura]  Nom i cognoms:  DNI / passaport / document comunitari: | Tutor / Tutora  [signatura]  Nom i cognoms:  DNI / passaport / document comunitari: | |
| Director / Directora de tesi  [signatura]  Nom i cognoms:  DNI / passaport / document comunitari: | Director / Directora de tesi  [signatura]  Nom i cognoms:  DNI / passaport / document comunitari: | |
|  | |

President / Presidenta de la Comissió Acadèmica del programa de doctorat

[signatura]

Nom i cognoms:

DNI / passaport / document comunitari:

No cal emplenar les dades identificatives de les persones signants si la signatura és digital.